આપણી દંભી, ક્ષણિક અને અવસરવાદી દેશભક્તિ, મતલબી માનસિકતા અને શાહમૃગવૃત્તિ પર વિવેક જોશીની આ ફિલ્મ અનોખો કટાક્ષ કરી જાય છે. આ ફિલ્મમાં એ બધુંય છે જે આપણે નથી જોવું, જેને આપણો સમાજ પોતાના પર એક ડાઘ ગણે છે, અને છતાંય એને દૂર કરવાને બદલે આંખ આડા કાન કરવાનું આપણને વધારે ગોઠે છે. ફિલ્મનું કેમેરાવર્ક સરસ છે, પૂરતા એડિટિંગને લીધે એકેય ક્ષણ વેડફાતી નથી જે શોર્ટફિલ્મનું સૌથી વધુ મજબૂત પાસુ હોવું જોઈએ. અહીં એકેય ફ્રેમ નકામી નહીં લાગે. જે કહેવી છે એ વાત સ્પષ્ટ અને સચોટ રીતે કહેવાઈ છે. અનુભૂતિનો ખૂબ સરસ પ્રવાહ લઈને પાંચ મિનિટમાં પોતાની કહાની તાદ્દશ કરતી, વાચકને એ પ્રવાહમાંં ખેંચી જતી નાનકડી અને વિચારશીલ ફિલ્મ.